హఫీజ్ కాంట్రాక్టర్

**హఫీజ్ సోరాబ్ కాంట్రాక్టర్** (జననం 1950) భారతీయ వాస్తుశిల్పి. అతను భారతదేశంలో, ప్రధానంగా ముంబై నగరంలో అనేక ఆకాశహర్మ్యాలను రూపొందించాడు. 2019 నాటికి, అతను భారతదేశంలోని మూడు ఎత్తైన భవనాల వాస్తుశిల్పి - కోల్‌కతాలోని ది 42,  ముంబైలోని ది ఇంపీరియల్ జంట టవర్లు. అతనికి భారత ప్రభుత్వం 2016 జనవరిలో పద్మభూషణ్ అవార్డును ప్రదానం చేసింది.

## తొలినాళ్ళ జీవితం
హఫీజ్ కాంట్రాక్టర్ 1950 జూన్ 19 న ముంబైలోని పార్సీ కుటుంబంలో జన్మించాడు. అతను నాసిక్‌లోని బాయ్స్ టౌన్ పబ్లిక్ స్కూల్‌లో చదివాడు. 1975 లో ముంబై విశ్వవిద్యాలయం అకాడమీ ఆఫ్ ఆర్కిటెక్చర్‌లో చేరాడు. ఆ తరువాత కొలంబియా విశ్వవిద్యాలయంలో స్కాలర్‌షిప్ పొంది, మాస్టర్స్ డిగ్రీని పూర్తి చేశాడు.

## కెరీర్
తన ఆర్కిటెక్చర్ డిగ్రీని అభ్యసిస్తున్నప్పుడు కాంట్రాక్టర్, 1968లో తన మామ, గురువు అయిన తెహ్మాస్ప్ ఖరేఘాట్ పర్యవేక్షణలో అప్రెంటిస్‌గా పనిచేయడం ప్రారంభించాడు. అతను 1977లో తన మామ కంపెనీ టి. ఖరేఘాట్‌లో అసోసియేట్ భాగస్వామిగా చేరాడు.

1991లో, ఇన్ఫోసిస్ బెంగళూరు ప్రాంగణంలో కూత్త భవనాలు కట్టేందుకు హఫీజ్‌ను తీసుకున్నారు. అతను పూణే వెలుపల ఆ సంస్థ యొక్క మొట్టమొదటి సాఫ్ట్వేర్-డెవలప్మెంట్ పార్కు, మైసూరు సమీపంలో ఉన్న దాని కార్పొరేట్ విద్యా సదుపాయాన్ని రూపొందించాడు. అతని అత్యంత ప్రసిద్ధ ప్రాజెక్ట్ హిరానందాని గార్డెన్స్. ఇది ముంబై శివారు ప్రాంతమైన పోవాయ్‌ లోని ఒక టౌన్షిప్. 2005లో హఫీజ్, ది ఇంపీరియల్ అనే జంట-టవర్ల నివాస ఆకాశహర్మ్యాన్ని రూపొందించాడు. దీని పొడవు 254 మీటర్లు. టవర్ I భారతదేశంలో ఎత్తైన నివాస భవనం. 2017 లో వన్ అవిఘ్న పార్క్ (266 మీటర్లు) దీని రికార్డును బద్దలు కొట్టింది. మళ్ళీ దీని కొత్త రికార్డును  కోల్కతాలోని ది 42 ఛేదించింది. దీనిని కూడా హఫీజే రూపొందించాడు. నిర్మాణపరంగా 260 మీటర్ల ఎత్తులో అగ్రస్థానంలో ఉంది. అతను దుబాయ్ లోని 23 మెరీనా భవనాన్ని కూడా రూపొందించాడు. కొద్దికాలం పాటు ఇది ప్రపంచంలోనే ఎత్తైన నివాస భవనంగా ఉంది. ఇప్పుడు న్యూయార్క్ నగరం ప్రిన్సెస్ టవర్, 432 పార్క్ అవెన్యూ తర్వాత మూడవ స్థానంలో ఉంది.

హఫీజ్ ఇతర ప్రాజెక్టులలో ముంబై ఛత్రపతి శివాజీ విమానాశ్రయం దేశీయ టెర్మినల్, ముంబై ఇండియన్స్ క్రికెట్ జట్టు, ముంబై సిటీ ఎఫ్సి ఫుట్బాల్ జట్టు రెండింటికీ హోమ్ స్టేడియంగా పనిచేసే డివై పాటిల్ స్టేడియం ఉన్నాయి. అతను నవీ ముంబై తుర్బే రైల్వే స్టేషన్ కూడా రూపొందించాడు. 2018లో 19 రైల్వే స్టేషన్లకు ఉచితంగా ఆఫర్ చేశాడు. 2016 నవంబరులో పూర్తయిన తెలంగాణ ముఖ్యమంత్రి అధికారిక నివాసమైన ప్రగతి భవన్ కు ఆయన వాస్తుశిల్పి. విశాఖపట్నంలోని ఇండియన్ ఇన్స్టిట్యూట్ ఆఫ్ పెట్రోలియం అండ్ ఎనర్జీ క్యాంపస్‌కు రూపకల్పన చేసాడు. అతని ఇంటర్వ్యూ అధికారిక 8వ తరగతి ఆంగ్ల పుస్తకంలో ప్రచురించబడింది.

## నిర్మాణ శైలి
పాశ్చాత్య దేశాలలో గ్రీన్ భవనాలను ధృవీకరించడానికి ఉపయోగించే ప్రామాణిక రేటింగులను హఫీజ్, ఒక "జోక్" అంటాడు. అతని అభిప్రాయం ప్రకారం, భారతదేశంలోని పరిస్థితులకు వ్యవసాయ భూముల నష్టం వంటి ఆ దేశం ఎదుర్కొంటున్న ప్రత్యేక సమస్యలను పరిగణనలోకి తీసుకునే రేటింగ్ వ్యవస్థ అవసరం.

*న్యూయార్క్ టైమ్స్* ప్రొఫైల్‌లో ఆయనను బాలీవుడ్ లోని " స్టార్కిటెక్ట్ " అని అభివర్ణించారు. ఆ వ్యాసం హఫీజ్ శైలిని "సంతకం లేదు, మెరుపుల పట్ల మక్కువ తప్ప" అని వర్ణించింది. కాంట్రాక్టర్ తన పని గురించి ఇలా అన్నాడు, "[మీరు] లిప్‌స్టిక్, రూజ్, కనురెప్పలు ఉన్న స్త్రీని ఖచ్చితంగా ఇష్టపడతారు. అలాగే, మీ భవనాన్ని కొన్ని అప్లిక్‌లతో మరింత అందంగా చేస్తే, అందులో తప్పేమీ లేదు." 

## నిర్మాణాల జాబితా


దస్త్రం:Colaba_apartments.jpg|alt=Buckley Court in Colaba, Mumbai| ముంబైలోని కొలాబాలోని బక్లీ కోర్ట్
దస్త్రం:Saya_Gold_Aveune_in_Indirapuram_Ghaziabad.jpg|alt=Saya Gold Avenue| ఘజియాబాద్‌లోని ఇందిరాపురంలోని సాయా గోల్డ్ అవెన్యూ.
దస్త్రం:Turbhe-Railway-Station.JPG|alt=Turbhe railway station in Navi Mumbai| నవీ ముంబైలోని తుర్భే రైల్వే స్టేషన్


## పురస్కారాలు, గుర్తింపు

* **2016** : హఫీజ్‌కు 2016లో భారతదేశపు మూడవ అత్యున్నత పౌర పురస్కారం పద్మభూషణ్ లభించింది. 

## మూలాలు

వర్గం:ముంబై విశ్వవిద్యాలయం పూర్వవిద్యార్థులు
వర్గం:జీవిస్తున్న ప్రజలు
వర్గం:1950 జననాలు